# Cases Pere Molins i Francesc Malzac

Les cases Pere Molins i Francesc Malzac són un conjunt arquitectònic situat al carrer del Pi, 8-10 de Barcelona, catalogat com a bé cultural d'interès local.

## Història

El 1846, Josep Borrell, propietari del núm. 12, va instar l'enderrocament de la casa del núm. 10, propietat de Joaquín Francisco Cavero i Maria Teresa Àlvarez de Toledo, comtes de Sobradiel. El 1851, el seu administrador de finques Josep Antoni Buxeres i Abat va establir-la en emfiteusi al promotor Pere Molins i Huguet, que va demanar permís per a reconstruir-la, segons el projecte de l'arquitecte Joan Nolla i Cortès. Tanmateix, les obres van malmetre l'edifici adjacent del núm. 8, i el 1852, el propietari Francesc Malzac (†1853), fabricant tèxtil, va demanar permís per a enderrocar-lo i reconstruir-lo de nova planta, segons el projecte de l'arquitecte Antoni Rovira i Trias.
El 1853, Pere Molins va vendre la finca a Josep Ramon Pallàs i Serra, casat amb Joana Muntadas i Vilardell. El 1859, aquest el va vendre a carta de gràcia a la seva sogra Francesca Vilardell (a qui li devia 14.000 duros), que el va aportar com a dot al seu matrimoni en segones noces amb l'advocat Fèlix Maria Milans. A la seva mort, fou heretat pel seu fill Joan Frederic Muntadas i Vilardell, administrador de finques amb despatx al mateix edifici.

## Descripció

Són dos edificis contigus de planta baixa, entresol i quatre pisos. Ambdós comparteixen el tipus de balcó i obertura a l'entresol, que recorren als mateixos dissenys a les baranes de ferro fos. Excepte per alguns detalls, la casa del núm. 8 es podria considerar una versió reduïda de la casa veïna. A la planta baixa hi ha una obertura amb arc de mig punt adovellat que ocupa l'entresol. A l'interior d'aquesta obertura s'accedeix tant a l'escala de veïns com al comerç que ocupa els baixos. A la resta de l'estreta façana s'ha prescindit de qualsevol ornament més enllà del ferro forjat de les baranes i els subtils marcs de les obertures.
L'immoble del núm. 10 s'aixeca sobre una parcel·la considerablement major i gairebé regular, centrada per una escala i un pati. A la planta baixa hi ha cinc portals amb arcs de mig punt motllurats que ocupen també l'entresol i que compten amb una clau de volta convertida en mènsula que sosté la balconada correguda del pis principal. Entre les obertures i a les sobrellindes dels finestrals dels pisos se situen plafons rebaixats de color vermellós, centrats, a l'altura del segon pis, per medallons de terracota que contenen, dins de corones de llorer, rostres voltats de pètals radials. La construcció es finalitza amb una cornisa amb denticles.

## Vegeu també

* Casa Francesca Vilardell
* Font de la plaça d'Artós

## Referències

* 1 2 3 «Dos edificis d'habitatges al carrer Pi 8 i 10». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Dos edificis d'habitatges». Catàleg de Patrimoni. Ajuntament de Barcelona.
* ↑ «Enderroc de la casa dels Comtes de Sobradiel al carrer del Pi, a instància de José Borrell». Q136 Obres públiques 3/1 866. AMCB, 1846.
* ↑ AHPB, notari Lluís Gonzaga Pallós, manual 1.237/2, f. 368-380, 16-04-1851.
* ↑ AMCB, Q127 Foment 575 C.
* ↑ Diario de Barcelona, 06-03-1853, p. 1577.
* ↑ Guía de forasteros en Barcelona, 2ª parte, 1842, p. 59.
* ↑ Saurí, Manuel. Guía general de Barcelona, 1849, p. 381.
* ↑ «Francisco Malsach. Pi 8. Reconstruir casa». Q127 Foment 626 C. AMCB, 30-04-1852.
* ↑ Babiano i Sànchez, 2007, p. 199-201, 254.
* ↑ AHPB, notari Lluís Gonzaga i Pallós, 05-02-1853.
* ↑ AHPB, notari Ignasi Ferran i Sobrequés, manual 1.325/10, f. 267-273v, 20-8-1859.
* ↑ AHPB, notari Ignasi Ferran i Sobrequés, manual 1.325/10, f. 373v-376v, 07-12-1859. Capítols matrimonials entre Fèlix Maria Milans i Francesca Vilardell.
* ↑ Anuario-Riera, 1896, p. 429.
* ↑ Anuario-Riera, 1899, p. 180.
* ↑ «Dos edificis d'habitatges al carrer Pi 8 i 10». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.

## Bibliografia

* Babiano i Sànchez, Eloi. Antoni Rovira i Trias, Arquitecte de Barcelona. Ajuntament de Barcelona i Viena Edicions, 2007. ISBN 9788483304358.

## Enllaços externs

* «Cases Pere Molins i Francesc Malsach». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.